Vier vas vir poging tot moord en kapingVier kapers is in hegtenis geneem nadat hulle op polisiebeamptes losgebrand het in Alexandria in die Oos-Kaap. Kapt. Mali Govender, woordvoerder van die polisie, sê lede van die Alexandria-polisiestasie het Sondagoggend inligting ontvang oor ŉ kaping in Paterson. Sy sê ŉ polisiebeampte wat van diens af was, het ŉ Toyota Tazz met vyf insittendes begin agtervolg. “Drie konstabels het die motor van die pad af probeer trek waarna die insittendes op die polisielede losgebrand het.” Die polisie het teruggevuur en een van die mans beseer. Hy is tans in die hospitaal onder polisiebewaking. Die vier ander mans, tussen die ouderdomme 27 en 36, is in hegtenis geneem en sal binnekort in die hof verskyn op aanklag van poging tot moord, kaping en die besit van ŉ gesteelde voertuig.